**Vas cu mere la fereastră**

*Silvana Cojocarasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce ştiţi voi despre mine

ce ştiţi voi despre mine

ştii tu cine sunt eu

când m-am desprins din aripa îngerului

cum am zburat

când am căzut

cum m-am rostogolit

Pietrele templelor

peste care zboară păsări mute

şi păianjenii ţes pânze reci

nu înţeleg povestea

şi voi, ce ştiţi voi despre mine

Lâncezire, ca o mlaştină tăcută

se opresc sunetele ca ascunse

şi voi râdeţi, măşti schimonosite

în zâmbete-ngheţate

ce ştiţi voi despre mine

Sunt un actor

căzut pe o scenă mişcătoare ca o mare

de la Hamlet până la bătrânul

care trage cortina

ce-a mai rămas din mine

ce ştiţi voi

Tăcut se scutură apusul

ca stropii de ploaie furişându-se reci

Îngerul şi Demonul

care dorm în mine

înfig fierăstrăul în trupul copacului

între da şi nu, mai adânc

cu fiecare respiraţie

povestea copacului se scrie

scrâşnind din dinţi

de la stânga la dreapta

de la dreapta la stânga

la stânga la dreapta

la dreapta la stânga

până când retezat

copacul cade din picioare.

Lama zimţată din dinţii fierăstrăului,

spuneţi voi,

e poezie.

Deci poezia a doborât copacul.

Se moare din prea multă poezie.

Ce ştiţi voi despre mine...

Mere rotunde, dulci-parfumate

stau aşezate-n fereastră

clipind cu tihnă-n lumină.

Sunt fructele copacului doborât

din prea multă poezie.

Nu ştiţi nimic despre mine.